b'\n_START_ARTICLE_\nRudi \xc4\x8ca\xc4\x8dinovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nMaturiral je leta 1932 na mariborski gimnaziji. \xc5\xa0tudij prava na ljubljanski Pravni fakulteti je prekinil in se posvetil novinarstvu in publicistiki. Leta 1933 je postal \xc4\x8dlan Komunisti\xc4\x8dne partije Jugoslavije, bil med organiatorji lista Novi \xc4\x8das ter v letih 1934\xe2\x88\x921935 sourednik Ljudske pravice v Prekmurju ter delal v uredni\xc5\xa1tvu mariborskega Ve\xc4\x8dernika. Ve\xc4\x8d let je delal tudi kot zunanjepoliti\xc4\x8dni komentaror \xc4\x8dasnika Dnevnik. Dejaven pa je bil tudi v Akademskem agrarnem klubu Njiva in v Klubu prekmurskih akademikov. _NEWLINE_Po 2. svetovni vojni je delal v politiki in v diplomaciji. Bil predsednik Okrajnega ljudskega odbora Murska Sobota (1957-1962) ter prvi jugoslovanski veleposlanik v Zvezni republiki Nem\xc4\x8diji (1968-1973), pozneje, po padcu re\xc5\xbeima generala Franca, pa tudi prvi jugoslovanski veleposlanik v \xc5\xa0paniji (1977-1981). Na jugoslovanskem predstavni\xc5\xa1tvu v Budimpe\xc5\xa1ti je vodil trgovinsko predstavni\xc5\xa1tvo, nato pa je enake naloge opravljal \xc5\xa1e v Buenos Airesu. Ve\xc4\x8d let je pre\xc5\xbeivel v \xc5\xa0vici, najprej kot \xc4\x8dastni konzul, potem pa kot prvi sekretar veleposlani\xc5\xa1tva v Bernu. Bil je tudi predsednik komisije za mednarodne odnose v nekdanji skup\xc5\xa1\xc4\x8dini SR Slovenije (1982-1986). _NEWLINE_Po osamosvojitvi Slovenije je ustanovil Slovensko dru\xc5\xa1tvo za mednarodne odnose in bil njegov prvi predsednik. Bil je tudi avtor ve\xc4\x8d knjig. Pisal je \xc4\x8dlanke zunanje trgovinske in zunanjepoliti\xc4\x8dne vsebine ter prevajal iz mad\xc5\xbear\xc5\xa1\xc4\x8dine in latinskoameri\xc5\xa1ke \xc5\xa1panske literature. Leta 1985 je iz\xc5\xa1la obse\xc5\xbena knjiga spominov Poslanstva in poslani\xc5\xa1tva.'